ભગવાન યુદ્ધમાં છે. રાવણની સામે લડવાનું છે. પગમાં પદત્રાણ નથી. આને કેમ જીતાશે ? આ રથનો સારથિ કોણ ? ભગવાનનું ભજન એ જ સારથિ છે. માળા ઇન્દ્રિયોને રોકવાની લગામ છે. સાચી-ખોટી રીતે કોઈ માળા કરે એની ટીકા ના કરશો. ગીતા જો બધે ન રહે તો ગીતા સુગીતા કર્તવ્યા. . . ગંગાસતીના ભજનમાં પણ ગીતા આવે. આ તો વિરાટપતિનું ગાયન છે. ગીતાનો પ્રારંભ મને હંમેશા સંશય લાગ્યો છે. ગીતાનો મધ્ય મને હંમેશા સમાધાન લાગ્યો છે. અને ગીતાનો અંત મને હંમેશા શરણાગતિ લાગ્યો છે. દ્વિધા શરૂ થઈ – સંદેહ શરૂ થયો. આ સંશયોમાંથી ગીતાનો આરંભ થાય છે. બીજા અધ્યાયમાં અર્જુન શિષ્ય થયો પરંતુ વચન માનતો છેક છેલ્લે થયો. બહુ અનુભવને અંતે છેલ્લે કહે : કરિષ્યે વચનમ તવ. સંશયો ત્રણ પ્રકારના છે: એક દૃશ્ય જોવાથી, બીજું સાંભળવાથી અને ત્રીજું કેટલાકની સ્વભાવગત પ્રકૃતિ જ સંશય કરવાની હોય છે. સમાધાન પણ ત્રણ પ્રકારના છે. એક વિશ્વરૂપદર્શન જોવાથી, બીજું ભગવાનની વાણીથી અને ત્રીજું અર્જુન ભગવાનનો જ અંશ છે તેથી તેની શંકાનું સમાધાન થઈ શક્યું.